Beurs beboet oor laat finansiële state | Netwerk24
Beurs beboet oor laat finansiële state
Deur Nellie Brand-Jonker 16 September 2019 15:27
Die onderneming wat die 4AX-beurs (4Africa Exchange) bedryf, is deur die Reguleringsraad op Finansiële Dienste (FSCA) beboet omdat sy finansiële state laat ingedien is.
Die onderneming is 'n boete van R30 000 opgelê vir sy oortreding van art. 30 van die Wet op Finansiële Markte.
Dit is omdat 4AX nie verlede jaar sy geouditeerde finansiële state vir die boekjaar tot einde Februarie 2018 betyds ingedien het nie. Die resultate moes teen einde Julie 2018 ingedien wees. Volgens die FSCA is dit eers middel Julie vanjaar ingedien.
Sean Emery, uitvoerende hoof van 4AX, sê 'n aandeelhouertransaksie het die uitreiking van die state vertraag. Volgens hom is vanjaar se state betyds ingedien.
Die FSCA sê in sy verklaring verswarende omstandighede was dat die oortreding 12 maande lank geduur het. Versagtende omstandighede is dat die onderneming die oortreding erken het en met die FSCA saamgewerk het.
Ingevolge die wet moet 'n gereguleerde entiteit verseker dat sy rekeningkundige rekords en finansiële jaarstate geoudit word en dit binne die tydperk ingedien word wat deur die FSCA voorgeskryf is.